b'\n_START_ARTICLE_\nGarlapu rasene\n_START_SECTION_\nRaksturojums\n_START_PARAGRAPH_\nGarlapu rasenei ir rakstur\xc4\xabgas rozet\xc4\x93 izvietotas lapas, kuras aug sl\xc4\xabpi \xc4\x81r\xc4\x81 no zemes (vai ret\xc4\x81k\xc2\xa0\xe2\x80\x94 st\xc4\x81vus) sasniedzot 5\xe2\x80\x9420 cm augstumu. Lapas pl\xc4\x81tne ir iegarena (aptuveni 1\xe2\x80\x944 cm garum\xc4\x81, 0,2\xe2\x80\x940,5 cm platum\xc4\x81). Lapas virspusei ir sarkan\xc4\xabga nokr\xc4\x81sa, un, k\xc4\x81 tas ir rakstur\xc4\xabgs rasen\xc4\x93m, t\xc4\x81 ir kl\xc4\x81ta ar gariem sarkan\xc4\xabgiem dziedzermati\xc5\x86iem, kuru galos ir lip\xc4\xabga \xc5\xa1\xc4\xb7idruma l\xc4\x81se (l\xc4\xabdz\xc4\xabga rasas pilienam), kura tiek izmantota, lai \xc4\xb7ertu kukai\xc5\x86us. Lapas apak\xc5\xa1puse za\xc4\xbca un kaila. Ap lapas k\xc4\x81tu var b\xc5\xabt pavedienveida pielapes. Augam ir v\xc4\x81ja sak\xc5\x86u sist\xc4\x93ma, kura sniedzas tikai da\xc5\xbeus centimetrus zem zemes, un saknes galvenok\xc4\x81rt veic \xc5\xabdens absorbcijas funkciju._NEWLINE_Zied\xc4\x93\xc5\xa1anas periods ir j\xc5\xabnij\xc4\x81 un j\xc5\xablij\xc4\x81. Tad auga rozetes centr\xc4\x81 var par\xc4\x81d\xc4\xabties l\xc4\xabdz pat diviem ziedne\xc5\xa1iem, kuru galotn\xc4\x93 veidojas skraja ziedkopa ar s\xc4\xabkiem ziediem. Tiem ir 5 baltas vainaglapas un 5 za\xc4\xbcas kauslapas. Garlapu rasenes auglis ir gluda olveida poga\xc4\xbca._NEWLINE_L\xc4\xabdz\xc4\xabga ir ieapa\xc4\xbc\xc4\x81 rasene (Drosera x obovata), kas ir apa\xc4\xbclapu rasenes (Drosera rotundifolia) un garlapu rasenes krustojums. Tai ir at\xc5\xa1\xc4\xb7ir\xc4\xabgas formas lapas un sal\xc4\xabdzino\xc5\xa1i zem\xc4\x81ks ziednesis.\n_START_SECTION_\nIzplat\xc4\xabba\n_START_PARAGRAPH_\nGarlapu rasene ir viena no visizplat\xc4\xabt\xc4\x81kaj\xc4\x81m rase\xc5\x86u dzimtas p\xc4\x81rst\xc4\x81v\xc4\x93m pasaul\xc4\x93. Augs ir galvenok\xc4\x81rt izplat\xc4\xabts zieme\xc4\xbcu re\xc4\xa3ionos, bet ir sastopams ar\xc4\xab vair\xc4\x81k uz dienvidiem, piem\xc4\x93ram, Jap\xc4\x81n\xc4\x81, Eiropas dienvidos, Havaju sal\xc4\x81 Kauai un Kalifornij\xc4\x81. Havaju sal\xc4\x81s augo\xc5\xa1\xc4\x81s garlapu rasenes ir maz\xc4\x81kas nek\xc4\x81 citur un t\xc4\x81m nav ziemas miera perioda, bet t\xc4\x81s var zied\xc4\x93t cauru gadu._NEWLINE_Latvij\xc4\x81 garlapu rasene ir sastopama vis\xc4\x81 teritorij\xc4\x81, bet sal\xc4\xabdzino\xc5\xa1i ret\xc4\x81k nek\xc4\x81 apa\xc4\xbclapu rasene. T\xc4\x81 ir sastopama da\xc5\xbe\xc4\x81da lieluma purvos un purvainos ezeru krastos.'